ככה תוכלו לשפר את יכולת התפקוד של ילדכם – שבוע ישראלי
ריפוי בעיסוק לילדים מתמקד בהתערבות טיפולית המאפשר לילד לפתח עצמאות ויכולות התואמות את גילו • מומחית ישראלית בתחום מסבירה ומספקת טיפים
עד לא מזמן, צמד המילים ריפוי בעיסוק היה מעלה קונוטציות של השחלת חרוזים, מקרמה, ופעילויות שונות המתרגלות מוטוריקה עדינה. כל זה השתנה כאשר שיעור הילדים המאובחנים באוטיזם ובעיות בתפקוד הוויסות החושי עלה, ואיתו גם המקצועות הפרא-רפואיים, כמו ריפוי בעיסוק וקלינאות תקשורת.
ריפוי בעיסוק לילדים מתמקד בהתערבות טיפולית המאפשר לילד לפתח עצמאות ויכולות התואמות את גילו כך שיוכל למצות את הפוטנציאל התפקודי שלו ולהשתתף בפעילויות המקנות לו משמעות.
מה זה אומר לגבי היותם ילדים? היכולת לטפס על מתקן המשחקים ללא פחד, להעתיק משפטים מהלוח ללא כאבים או קושי, להשתתף במשחקי כדור, ובקיצור להיות ילד! הקושי עולה כאשר לילד יש מגבלה כלשהי המונעת ממנו לקחת חלק מהפעילויות הנ״ל, מה שיוצר בהרבה מקרים התעכבות התפתחותית בבית הספר ובחיי היום-יום. הילד מצידו מרגיש פחד, תסכול, עצב, וחוסר ביטחון לגבי יכולותיו. כאן מגיע תפקיד המורה, ההורים, וכל מי שמגיע במגע עם הילד על בסיס יומיומי לזהות את הקושי ולפנות לעזרה של מרפאה בעיסוק.
תפקידה של המרב״ע (occupational therapist) הוא לפצח את החידה ולקבוע איזה תחום התפתחותי מסתתר מאחורי קשייו של הילד אותו היא רואה: האם הוא חושש לעלות למתקן מתוך פחד מאי יציבות? האם הוא אינו בטוח איך לבצע את פעולת הטיפוס מבחינה מוטורית? או שמא שניהם?
מתי ילדכם צריך לפנות לאבחון אצל מרפאה בעיסוק?
כאשר ילדכם מראים את אחד או יותר מהתסמינים הבאים, כך שתסמינים אלו מונעים מהם לתפקד בצורה אופטימלית.
ליקויים בוויסות תחושת המגע:
זהו אחד מתחומי המומחיות של ריפוי בעיסוק, הקיים בשיעור גבוה – אך לא אקסקלוסיבי לילדים על הרצף האוטיסטי.
ילדים הנמנעים ממגע פיזי, או מחפשים מגע תמיד.
ילדים הנבחנים ממגע פיזי לא צפוי.
ליקויים במוטוריקה גסה:
תנועות גוף מסורבלות, נפילות תכופות.
הימנעות מטיפוס על מתקני משחקים, נדנוד, קפיצה.
חוסר תיאום בין שני צידי הגוף.
קושי בחיקוי תנועות גוף ותכנון תנועות גוף לביצוע פעולות חדשות ולא מוכרות.
ישיבה לקויה, כיפוף הגב, חוסר יכולת לשבת במקום. הישענות על הרצפה/ חפצים כדי לשבת.
ליקויים במוטוריקה עדינה:
מאמץ מוגבר בזמן הכתיבה.
יותר מידי או מעט מידי לחץ בזמן כתיבה.
אחיזת עיפרון לא תקנית.
הימנעות מפעולות הדורשות מוטוריקה עדינה כגון:
חריזה, גזירה, צביעה, וכו׳
במידה וזיהיתם איזור/ים אשר מצביעים על קושי שחל אצל ילדכם, סביר שריפוי בעיסוק יוכל לעזור לילדכם לשפר את תפקודו. התהליך מתחיל עם אבחון אצל מרפאה בעיסוק (occupational therapist), ובמידת הצורך – התחלה בתהליך טיפולי. במהלך הטיפול מתקיימת עבודה עם הילד, כמו כן גם עם הוריו, ובמידת הצורך – גם הסביבה החינוכית מעורבת ומקבלת הדרכה מתאימה.הטיפול נעשה בדרך משחק כך שהילד נהנה ומאתגר את עצמו בו זמנית.